和黃門盧監望秦始皇陵
作者：張九齡
朝代：唐

paragraphs: 秦帝始求仙，驪山何遽卜。
中年既無效，茲地所宜復。
徒役如雷奔，珍怪亦雲蓄。
黔首無寄命，赭衣相追逐。
人怨神亦怒，身死宗遂覆。
土崩失天下，龍鬬入函谷。
國爲項籍屠，君同華元戮。
始掘既由楚，終焚乃因牧。
上宰議揚賢，中阿感桓速。
一聞過秦論，載懷空杼軸。